text
stringlengths 0
196k
|
|---|
Of jalatti hin ilaaliin Fuulleetti argi fageessii |
Bakka gaariin baay'atu Gadheenis jirtii dheessi. |
49. Walumatti Waamamna |
Dafqikee dhiigakooti Miillikees miillakooti |
Kaayyoon kees kaayyookooti |
Inni siif godaannisaa Anaafis godaannisa |
Madaan handhuurakeetii Anaanis handhuurarra |
Walumatti nu jibbu Nu lamaan wal mararra |
Bishaan walakkaa rafee Dheebuun afaan hin gogdu |
Jireenya keenya hin jirre Jirra jettee naan sobdu. |
Walumatti gatamnee Walumaan barbaadamna |
Waliin bilisa baanee Walumaanis yakkamna. |
Isa ati dheebottu Anis dheebuun himadha |
Isa ati beeloftu Anis beelan jiraadha |
Siin gootatti waamanii Naan hin jedhan dabeessa |
Xuriinkoo xuriikeeti, Walitti nu xureessa. |
Hiddakee yoo murani Hundeekootu raafamaa |
Maqaankoo inni gaariin Maqaakeetti waamama. |
50. Fedhakee Lafa Kaa'i |
Afaan keenya hidhamnaan, Afaan namaan dubbanna |
Ibidda ormaarraa hafnaan, Bishaan keenyaan gubanna |
Siifan beeka, ati hin beektuu Doloolloon si ceesisa |
Siifan daaka, ati hin daaktu... Galmakoon si geessisa |
Waanan jedhe nyaatteetu Waanan hin jenne dhiista |
Bakka feete dhiisteetu Bakkan siif jedhe ciista |
Filannoonkee anaa haata'u Fedhiikeen hin murteessiin |
Afaankoo kankee haata'u Waan barbaadde hin odeessiin. |
Jireenya mataakeetii Filattee akkam jiraatta? |
Waan dandeessu dhiifteetu Waanan danda'u baatta. |
Sombakootiin argani Afuurakoon jiraadhu |
Fedhakee lafa kaa'ii Filannookoo filadhu! |
51. Dhaloonni Deebii Qaba |
Waanuma lubbuun jirruuf Qofa hin jiraannu nyaannee |
Dirqama guddaa qabna Kaayyoo dhalootaa baanne |
Isa kaleessa fuune Haqa waamnee kakannee |
Karaarratti akka hin duune Nama hin taanetti laannee... |
Waan dandeenyuun ijaarree Keessa wal jiraachifna |
Waan qabnu waliif laannee Gargaarree wal nyaachifna. |
Addunyaan ni diigamti Gamnatu ijaaree qabaa |
Hin danda'amu hin jedhiin Dhaloonni deebii qaba. |
Diigdee gargar babaastee Lafa qabdu akka hin dhabne |
Addunyaan kun killeedha Si harkatti akka hin cabne. |
Akkuma ilmi abbaasaan Maqaan ba'ee mogga'uu |
Biyyis dhaloota malee Guddatus eessa hin ga'u. |
52. Kan kee taanaan |
Bishaan kan namaaf kaa'e Qabanii waraabbatuu |
Utuu gad jechuu baatee Gaalli fe'isa hin baatu. |
Rirmi karaa waan dhabeef, Addaan hin kutu deemsa |
Galmakee ga'uu feenaan Karaan kamuu si geessa. |
Lagni siin dhorku guutee Dallaan kamuu ijaaramee |
Galgala ni ga'ama Ganamaan yoo ka'ame. |
Qocaanuu suuta deemteef Yoom galmashee shakkite? |
Abdii hin kunne jabaattee Mootee bira darbite |
Utuu deemsa hin eegaliin Hin tarreessiin sababa |
Yoo kan kee hin taane ta'e Mana dhufee si dhaba |
Kan kee taanaan keetuma Oolee bulee si eega |
Korma dallaasaa guute Namni akkamitti deega? |
53. Dhaala Abbaakeerraa Fuute |
Dhaala abbaakeerraa fuute Gadi baastee gurgurtaa |
Mana inni si dhaalchise Keessaa baatee ala bultaa? |
Mana qilleensi diigee Mancaasuu ni danda'aa |
Imimmaan imaanaasaa Akkam goota-akkam ta'a? |
Isa inni gaafa laafu Harkaan ofitti waamee |
Gurrakeetti hasaasee Dhaamsa isaa dhumaa dhaame |
Waan baatee har'aan ga'e Lakkaa'ee sitti kennee |
"Hin nyaatiin-hin sharafiin" Jabaadhu siin hin jennee? |
Har'a boosseefii awwaaltee Bultee akkamiin dagattaa? |
Waadaa irraa fudhatte Akkam gurgurtee nyaatta? |
Kaayyoon akkam bututa Akkamittiin diigamaa? |
Boolla keessa buufamee Akkamiin awwaalama? |
Ilmi silaas waan sadii Hundi akka garaa hin ta'uu |
Inni kaan ollaasaatti Malee abbasaatti hin ba'u. |
Waan abbaankee siin jedhu Yeroo maraa siif himu |
Akkam gootee dagatta Dagachuun sitti hin cimuu? |
Siluma fuudhuu dhiisi Harkaa fuutee hanga nyaattu |
Harreen hireedhaaf malee Kaayyoodhaaf ba'aa hin baattu. |
54. Haadha |
Haadha jechuun cinaacha Kan ittiin ciiftee kaatu |
Haadha jechuun biiftuudha Kan ittiin manaa baatu. |
Si malee seen duubeenkoo Hin jiru naaf hin ifu |
Namni ati harka qabde Yoomillee kufee hin hafu. |
Jiidhaaf milki qabeessa Naaf diriira harkikee |
Anaaf addunyaa caala Ilaalchonni miirakee... |
Kofaltee eebbistee Yoo na geggeessitu |
Hamilee naaf taatee Yoo na jabeessitu... |
Kan si jala jiru Roobaan hin yaadda'u |
Dibaabee hundaati Yaadaan hin madaa'u. |
55. Oromummaa |
Maqaa dhugaa keenya Kan ittiin owwaannu |
Kan ittiin dubbannee Kan ittiin wal waamnu... |
Kan ittiin jibbamnee Ittiin jaallatamnu |
Kan yakkamaas taanee Ittiin gaafatamnu... |
Kan ittiin cubbamnu Diina namaa taanee |